Anite Judea aschiihch chii ituhteu Jesus uchischinuhamuwaakan e wiicheukut.
Ekute anite kaa ihtaatwaau,
Jesus maak chii siikahaahtaacheu.
Kaye wiya John chii siikahaahtaacheu anite Aenon,
namui waahyuu anit uhchi Salimihch wesh naashch chii mishaayuu nipiiyuu anite.
Muush chii nituwaapamikuu aweyuu e nituweyihtamiyich chechii siikahaahtuwaat,
chii siikahaahtuweu maak.
Eukw uyuu kaa ihtit John eshkw ekaa uhchi maakunaakanuut.
Pasch maak aniyuuh John uchischinuhamuwaakanh ekw maak kutakach Jewa iinuuch chii machipayuuch e aayimuutahkwaau ayimihewin payehchihiiwewiniyuu.
Chii nituwaapameuch John ekw kaa itaatwaau,
“Chischinuhamaachesuu,
an naapeu taapishkun kaa ihtaayekw anite waapanuutaahch an Jordan siipiihch,
an kaa aayimuumat,
anuhchiish kaye wiya siikahaahtaacheu kaye misiwe aweyuuh nituwaapamikuu.”
John maak chii nishkweushiheu e itaat,
“Namui awen chika chii ayaau chekwaayuu paatish Chishemanituu iteyimikute chechii ayaat.
Chiyawaau maak chichii pehtuunaawaau uu kaa itweyaan,
‘Namayeu niya an Christ mikw maak nichii pechi niikaanitishihukuun niya chechii aayimuumak.’
Muyaam uschinaapewaan wiya tipeyimeu aniyuu uschiskwewaan.
Aniyuu maak uwiichewaakanh an uschinaapewaan,
aniyuu kaa wiichihiiweyich ashuwaapamikuu che ishpish takushinit kaye miyeyihtamiyuu iskutak piyehtaakut.
Ekun maak mwehch kaye niya e ishpish miyeyihtamaan shaash e ihtaat an kaa pechi itishahukut Chishemanituu.
Iteyihtaakuniyuu maak wiya etituu chechii ati chisteyimaakanuut ekw niya wetaach ekaa chechii ishpish chisteyimikuyaan.”
An kihchikiishikuhch kaa uhchiit
Wesh an ishpimihch kaa uhtuhtet eukw an maauch e ispeyihtaakusit.
An aschiihch kaa uhchiit,
aschiihch ishi pimaatisiyuu,
kaye aschiiyuu aayimuutam.
An awen kihchikiishikuhch kaa uhchiit wiya maauch ispeyihtaakusuu.
Wiihtam taan kaa ishi waapahtahk kaye taan kaa ishi pehtahk anite kihchikiishikuhch mikw maak namui aweyuuh taapwehtaakuu.
An awen kaa utinamuwaat taan e itweyich ekut e nuukuniyich e taapwehtahk Chishemanituuh e taapweucheyihtaakusiyich.
An kaa pechi itishahukut Chishemanituu iteu taan e ishi miikut Chishemanituuh chechii itwet kaye mitun tekash piihchishkaakuu Chishemanituu Utahchaahkuyuuh.
Uhtaawiimaau saachiheu Ukusisimaau.
Chii miyeu misiwe chekwaayuu chechii wiishuwaatamiyich.
An maak awen kaa taapweyimaat Ukusisimaau ayaau kaachiche pimaatisiiwiniyuu,
ekw an awen ekaa kaa nanihiihtuwaat Ukusisimaau namui chika uhchi ayaau kaachiche pimaatisiiwiniyuu.
Chishemanituu utaahkuyuwesuwiniyuu chika maahtakushkaakuu.